«Си гур сабийхэм язот!»
Апхуэдэу зыфIаща гуфIэгъуэ зэхыхьэ жэпуэгъуэм и 5-м Бахъсэн куейм щекIуэкIащ ЕгъэджакIуэхэм я махуэм и щIыхькIэ. Пшы-хьым хэтащ щIыпIэ администрацэм, егъэджэныгъэмкIэ щIыналъэ къудамэм я лэжьакIуэ-хэр, къуажэ администрацэхэм я Iэтащхьэхэр, егъэджакIуэхэр.
Егъэджэныгъэ IэнатIэм пэрытхэм яхуэгъэза хъуэхъу, псалъэ гуапэ куэд щыжаIащ а пшыхьым. Я лэжьыгъэм зэрыхуэIэижьым, ехъулIэныгъэ зэраIэм папщIэ Бахъсэн щIыналъэ администрацэм къыбгъэдэкI фIыщIэ тхылъхэр егъэджакIуэ нэхъыфIу 8-м яритащ администрацэм и Iэтащхьэ Сыжажэ Хьэсэн.
Зеикъуэ къуажэм дэт 4-нэ курыт еджапIэм тхыдэмкIэ и егъэджакIуэ Лосэн Ларисэ «КъБР-м щIыхь зиIэ и егъэджакIуэ» цIэ лъапIэр иджыблагъэ къызэрыфIащамкIэ Сыжажэ Хьэсэн абы гуапэу ехъуэхъуащ, и лэжьыгъэм хьэлэлу зэрыпэрытым щхьэкIэ фIыщIэ ин хуищIащ, ахъшэ саугъэти иритащ.
Егъэджэныгъэм и лэжьакIуэхэм я профсоюзхэм я жылагъуэ зэгухьэныгъэм и унафэщI Молэ Хьэсэн илъэс куэд хъуауэ купщIафIэу лажьэхэм профсоюзхэм къабгъэдэкI щIыхь тхылърэ ахъшэ саугъэтрэ яритащ.
Илъэс куэд хъуауэ щапхъэу щыта егъэджакIуэ нэхъыжьу, щIэблэр гъэсэнымрэ егъэджэнымрэ къызэрымыкIуэ Iэзагърэ щIэщыгъуагъкIэ бгъэды-хьэ IэщIагъэлIу 16-м ЕгъэджэныгъэмкIэ щIыналъэ управленэм къыбгъэдэкI щIыхь тхылъхэр яритащ IуэхущIапIэм и унафэщI Абрэдж Тамарэ.
Концерт гукъинэжкIэ яIэта гуфIэгъуэ пшыхьым хэтахэм Iыхьэлейуэ я гуапэ хъуащ къуажэ администрацэхэм я Iэтащхьэхэм къабгъэдэкI удз гъэгъа-хэмкIэ пэшым щIэса бзылъхугъэ псоми зэрахуэупсар.
Чылар Аринэ.
